范仲淹
依韵答提刑张太博尝新醖
南阳本佳处，偶得作守臣。
地与汝填近，古来风化纯。
当官一无术，易易复循循。
长使下情达，穷民奚不伸。
此外更何事，优游款嘉宾。
时得一笑会，恨无千日醇。
客有多闻者，密法为我陈。
自言此灵物，尽心妙始臻。
非徒水泉洁，大要麹檗均。
暄凉体四时，日月周数旬。
其气芳以烈，厥味和而辛。
涓涓滴小槽，清光能照人。
固可奉宗庙，宜能格天神。
我姑酌金垒，驻此席上珍。
况有百花洲，水木长时新。
烟姿藏碧坞，柳杪见朱闉。
两两凫雁侣，依依江海濒。
晚光倒晚影，一川无一尘。
悠悠乘画舸，坦坦解朝绅。
绿阴承作盖，芳草就为茵。
引此杯中物，献酬交错频。
礼俗重三爵，今乃不记巡。
大言出物表，本性还天真。
或落孟嘉帽，或抛陶令巾。
吾非葛天氏，谁为刘伯伦。
大使达观者，与予日相亲。
作诗美嘉会，调高继无因。
但愿天下乐，一若樽前身。
长戴尧舜主，尽作羲黄民。
耕田与凿井，熙熙千万春。